|  |
| --- |
| Finanstilsynet3. januar 2017 |

|  |
| --- |
|  |

# Nordea Kredit Realkreditaktieselskab som systemisk vigtigt finansielt institut (SIFI)

I medfør af § 308 i lov om finansiel virksomhed har Finanstilsynet udpeget Nordea Kredit Realkreditaktieselskab som systemisk vigtigt finansielt institut (SIFI) i Danmark. Det skyldes, at Nordea Kredit Realkreditaktieselskab ligger over grænseværdierne for to af indikatorerne for at blive udpeget som SIFI i Danmark i to på hinanden følgende år:

**Indikatorer**

|  |  |  |  |  |
| --- | --- | --- | --- | --- |
|  |  | *2015* | *2014* | *Grænser* |
| Instituttets balance i pct. af BNP |  | 21,6 | 22,9 | > 6,5 |
| Instituttets udlån i Danmark i pct. af danske penge- og realkreditinstitutters samlede udlån i Danmark |  | 10,8 | 10,7 | > 5,0  |
| Instituttets indlån i Danmark i pct. af de danske pengeinstitutters samlede indlån i Danmark |  | 0,0 | 0,0 | > 5,0 |

Nordea Kredit Realkreditaktieselskab skal bl.a. opfylde et kapitalkrav i form af et SIFI-bufferkrav, der reflekterer instituttets systemiske vigtighed (systemiskhed), jf. § 308, stk. 7, og § 125 h, i lov om finansiel virksomhed. SIFI-bufferkravet skal opfyldes med egentlig kernekapital (CET1). Kravet indfases gradvist i perioden 2017-2019.

Det er erhvervsministeren, der fastsætter SIFI-bufferkravene inden for rammen af den systemiske buffer, jf. § 125 h, jf. § 125 a, stk. 6, i lov om finansiel virksomhed.

Finanstilsynet har opgjort Nordea Kredit Realkreditaktieselskabs systemiske vigtighed (systemiskhed) til 6,0, jf. § 308, stk. 6, i lov om finansiel virksomhed. Systemiskheden er beregnet som et gennemsnit af nedenstående faktorer, jf. § 308, stk. 6, i lov om finansiel virksomhed. To af faktorerne er de samme som indikatorerne ovenfor:

**Faktorer og systemiskhed**

|  |  |  |
| --- | --- | --- |
|  |  |  *2015* |
| Instituttets balance i pct. af de danske penge- og realkreditinstitutters og fondsmæglerselskaber I’s samlede balance |  | 7,1 |
| Instituttets udlån i Danmark i pct. af danske penge- og realkreditinstitutters samlede udlån i Danmark |  | 10,8 |
| Instituttets indlån i Danmark i pct. af de danske pengeinstitutters samlede indlån i Danmark |  | 0,0 |
| **Systemiskhed** |  | **6,0** |

På baggrund af beregningen af systemiskheden indplaceres instituttet i kategori af systemiskhed, jf. § 308, stk. 7, i lov om finansiel virksomhed. Nordea Kredit Realkreditaktieselskab indplaceres i kategori 2, jf. nedenstående tabel.

**Kategorier af systemiskhed**

|  |  |
| --- | --- |
|  | *Systemiskhed* |
| Kategori 1 | ≤ 5 |
| Kategori 2 | [5-15[ |
| Kategori 3 | [15-25[ |
| Kategori 4 | [25-35[ |
| Kategori 5 | ≥ 35 |